Iż-żwieġ li seħħ is-Sibt li għadda għall-ewwel persuna trans f’pajjiżna mhux biss kienet okkażjoni importanti għaliha, iżda wkoll għas-Sindku taż-Żurrieq Ignatius Farrugia li ma’ tvm.com.mt qal li kien ta’ unur għalih li mexxa din iċ-ċerimonja. Is-Sur Farrugia qal li din kienet opportunità sabiħa għalih li jżewweġ lil din il-kopja u qal li ħassu emozzjonat ħafna għalihom għax jaf kemm kienu ilu jaħdmu biex jissiġillaw l-imħabba ta’ bejniethom permezz ta’ żwieġ ċivili. Ikkuntattjatha minn dan is-sit dwar it-tieġ tas-Sibt, Therese* qaltilna li kienet hi li avviċinat lis-Sindku taż-Żurrieq biex iżewwiġha peress li l-lokalità fejn tgħix taqa’ taħt il-lokalità taż-Żurrieq.  Qalet li s-Sindku Farrugia mill-ewwel aċċetta tant li qalilha li kien ta’ unur għalih li jmexxi ċ-ċerimonja. Mistoqsija dwar it-tieġ tas-Sibt li għadda, Therese qaltilna li kienet emozzjonata ħafna fejn ma waqfitx tibki hija u tiegħla biex tiżżewweġ. Irrakkontat kemm ħassitha kburija meta l-ġenituri tagħha qalulha li kienu ferħanin ħafna għaliha għax fl-aħħar wettqet dak li kienet ilha taħdem għalih biex toħroġ il-persuna veru tagħha. L-istess emozzjoni ħassitha meta dakinhar tat-tieġ ir-raġel tagħha qalilha “kemm int sabiħa u llum iżjed” wara 13-il sena flimkien. Intant fuq il-profil tagħha, hija rringrazzjat lil dawk kollha li ferħulha għall-pass li għamlet biex issa ħadet ukoll il-kunjom tar-raġel tagħha waqt li sostniet li kien  impossibbli li twieġeb il-mijiet ta’ messaġġi li rċeviet mingħand persuni li taf u anke dawk li ma jafuhiex personalment. Hija rringrazzjat ukoll lil dawk kollha li għenuha biex ittella’ ċ-ċerimonja taż-żwieġ u appellat lil kull min hu bħala biex jibqa’ jaħdem għal dak li jemmnu fih waqt li ma jagħtux kas għal dak li jista’ jgħid ħaddieħor fuqhom. Dan iż-żwieġ seta’ jseħħ wara li ġiet fi tmiemha saga ta’ aktar minn seba’ snin fil-Qrati Maltin u fil-Qorti Ewropea tad-Drittijiet tal-Bniedem. Is-sena l-oħra l-Gvern Malti emenda l-liġi taż-żwieġ ħalli Joanne Cassar tkun tista’ tieħu l-istat tagħha wara li għamlet l-operazzjoni biex biddlet is-sess. Fuq il-profill tagħha ta’ Facebook, Joanne Cassar ferħet lil din il-kopja għal dan il-pass li għamlu f’ħajjithom u qalet li hija qed tippjana li tagħmel dan il-pass fil-31 ta’ Marzu tal-2015. Il-bidla fil-liġi ppermettiet persuni bħas-Sinjura Cassar li jiksbu d-dritt li jiżżewġu f’pajjiżna.